Մի առանձին գլուխ էլ նվիրված էր ամերիկյան Պորդ ընկերության՝ Թուրքիայում ունեցած քրիստոնեական և կրթական դերին: Այս գլխում, մասնավորապես, արծարծվում էր Ամերիկայի կառավարության կողմից՝ ամերիկյան հաստատություններին և միսիոներներին Թուրքիայում պաշտպանելու խնդիրը, ինչը կառավարությունը, Ֆ.Դ.Գրինի ներկայացմամբ, զլանում էր ըստ պատշաճի անել: 19-րդ դարավերջին (1895-ի շրջանում), ըստ հեղինակի բերած հավաստի տվյալների, ամերիկյան Քոնկրե Քեյշնլ Պորդ և Փրիսպիտերևան Պորդ ընկերությունների կողմից Թուրքիայում գործում էին 223 բնիկ ամերիկացի միսիոներներ և 1094 տեղացի քարոզիչներ, հովիվներ և ուսուցիչներ: 1821-ից ի վեր Թուրքիայում գործել են 550 բնիկ ամերիկյան միսիոներներ: Նույն՝ 1821-ից սկսյալ՝ շուրջ 75 տարում այդ միսիոներությունները 10 միլիոն դոլլար էին ծախսել, ինչը հավաքվել էր 60 000 ամերիկյան բողոքական եկեղեցիներից: Թուրքիայում բողոքական եկեղեցիների թիվը հասնում էր 155-ի, իսկ քարոզիչներինը՝ 281-ի: Հաղորդվողների թիվը 13 528 էր, իսկ բողոքական հասարակության անդամների թիվը՝ 60 000: Միսիոներությունները Թուրքիայում ունեին նաև 5 քոլեջ, 6 աստվածաբանական սեմինարիա, 80 բարձր նախակրթարաններ, գիշերօթիկ վարժարաններ և 530 հասարակ երկսեռ վարժարաններ: Ուսանողների թիվը 27 000-ի էր հասնում, որոնցից 4085-ը՝ քոլեջների և սեմինարիաների ուսանողներ: Կային և ամերիկյան բողոքական եկեղեցու կողմից հովանավորվող բժշկական հաստատություններ, թերթեր՝ հայերեն, թուրքերեն, հունարեն, պարսկերեն և արաբերեն լեզուներով: Թուրքիայում գործող իրենց տպարաններում 7 միլիոն հատոր գիրք էր տպագրվել: